Udtalelse om Kommissionens forslag til Rådets forordning (EF) om ændring af forordning (EF) nr. 3699/93 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (95/C 236/19)

Rådet besluttede den 5. april 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Maria Luísa Santiago som hovedordfører.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, enstemmigt følgende udtalelse.

1. Indledning

1.1. Den foreliggende meddelelse fra Kommissionen indeholder forslag om socio-økonomiske ledsageforanstaltninger i forbindelse med omstruktureringen af fiskerisektoren.

1.2. Disse foranstaltninger, der af ØSU anses for absolut nødvendige - omend de er utilstrækkelige - udfylder lakunerne i den gældende lovgivning om kriterierne for EF-strukturinterventioner inden for fiskeri.

1.3. Fiskeriet er et vigtigt erhverv i EU, og det er af vital betydning for visse kystsamfund gennem de beskæftigelses- og indtægtsmuligheder, det giver, ikke kun direkte, men også i andre tilknyttede sektorer såsom værfts- og forarbejdningsindustrien.

1.4. Der skønnes at være 300 000 fiskere i EU, og det er en kendsgerning, at hver arbejdsplads på havet skaber 4 eller 5 arbejdspladser på land.

1.5. Strukturpolitikken sigter mod at skabe en moderne og konkurrencedygtig fiskerflåde og fjerne overkapaciteten. Den skal hjælpe erhvervet med at satse på aktiviteter, som kan forenes med EU's langsigtede bevaringsstrategi og styrke den sociale og økonomiske udvikling i de kystegne, der er meget afhængige af fiskeriet.

1.6. Foranstaltningerne til nedbringelse af overkapaciteten på fiskeriområdet er den vigtigste forudsætning for at løse markedskrisen for fiskeriprodukter. De iværksatte foranstaltninger indebærer imidlertid høje sociale omkostninger for de ofte ugunstigt stillede områder, hvor der ikke er mange alternative beskæftigelsesmuligheder.

1.7. ØSU mener, at de foreslåede socio-økonomiske foranstaltninger falder helt i tråd med traktatens grundlæggende principper. Ligesom i forbindelse med foranstaltninger vedrørende EKSF udarbejdedes der initiativer under EUGFL-Garantisektionen, ledsageforanstaltninger i forbindelse med reformen af den fælles landbrugspolitik, førtidspensionsordninger for landbrugere () samt foranstaltninger for toldembedsmænd.

2. Generelle bemærkninger

2.1. Krisen i fiskerisektoren, som skyldes misforholdet mellem fiskeressourcerne og fiskerikapaciteten, er skærpet betydeligt som følge af andre faktorer, herunder:

- økonomisk tilbageslag på verdensmarkedet,

- kraftige valutaudsving,

- liberalisering af handelen og internationalisering af markedet,

- uhensigtsmæssige importordninger,

- inadækvat markedsordning,

- EU's aftaler med EØS,

- udvidelse af EU,

- forureningens og økologiske katastrofers negative påvirkning af ressourcerne.

2.2. Disse omstændigheder har sammen med fiskerisektorens strukturelle problemer været medvirkende til den faldende indtjening i et erhverv, som har stor socio-økonomisk betydning for mange kystegne.

2.3. For at sikre fiskeriets fremtid vedtog Rådet i april 1992, at fiskeripolitikken skulle sigte mod genoprettelsen af balancen mellem ressourcer og fiskeriindsats, herunder fiskerikapaciteten og videreførelsen af en afbalanceret og rationel forvaltning af ressourcerne ().

2.4. Der blev således etableret en række flerårige programmer for fiskeriområdet, som efter ØSU's opfattelse var af grundlæggende betydning for tilpasningen af fiskerikapaciteten til de ressourcer, der er til rådighed. ØSU anså det også for nødvendigt at foretage en differentieret reduktion af EF's fiskerflåde (plenum den 27. maj 1992) ().

2.5. I betragtning af, at de ressourcer, som EF's fiskerfartøjer har adgang til, er i en meget dårlig forfatning, har Rådet besluttet at indskrænke EU-flådens fiskeriindsats efter en fremgangsmåde, der sikrer ligevægt mellem medlemsstaterne ().

2.6. Kriterierne og betingelserne for EF-strukturinterventionerne inden for fiskeri blev fastsat i forordning (EF) nr. 3699/93, og der blev således indført støtte til at nå følgende mål:

- tilpasning af fiskeriindsatsen,

- omlægning af fiskerierhvervet,

- fornyelse af flåderne og modernisering af fiskerfartøjerne,

- støtte til investeringer inden for akvakultur, fysisk planlægning for kystområder, infrastrukturen i fiskerihavne og i forarbejdnings- og afsætningsbrancherne.

2.7. Disse foranstaltninger forventes at give positive resultater på mellemlang og lang sigt. Men på kort sigt vil nedskæringen af fiskeriindsatsen uundgåeligt få negative følger i form af tabte arbejdspladser og ødelæggelse af det socio-økonomiske net i mange kystområder, som er stærkt afhængige af fiskeriet.

2.8. Den fælles fiskeripolitik hører i hele sin udstrækning under EU's enekompetence, som også er ansvarlig for følgerne af den førte politik.

2.9. I Maastricht-traktaten anerkendes det udtrykkeligt, at EU har til opgave at højne borgernes levestandard og livskvalitet.

2.10. De foreslåede socio-økonomiske foranstaltninger falder efter ØSU's opfattelse helt i tråd med traktaternes grundlæggende principper.

2.11. Der er ikke knyttet nogen ledsageforanstaltninger til de nævnte støtteforanstaltninger for fiskerisektoren, og det er derfor som ofte anført () reelt umuligt at absorbere de for mange beskæftigede i sektoren.

2.12. Det erindres, at ØSU var den første EF-instans, som henledte opmærksomheden på dette problem. ØSU beklager endvidere, at dets udtalelse ikke blev taget med i betragtning i tide og end ikke er nævnt i Kommissionens foreliggende forslag ().

2.13. ØSU mener, at det foreliggende forslag til ledsageforanstaltninger er et indledende - omend beskedent - forsøg på at udfylde en alvorlig lakune i den gældende lovgivning.

2.14. ØSU beklager ligeledes, at man så sent har foreslået foranstaltninger, som ligeledes burde omfatte det mandskab, som på et tidligere tidspunkt har mistet deres arbejde i forbindelse med ophugning af fartøjer, og som ikke har modtaget nogen EF-støtte overhovedet.

2.15. ØSU anbefaler Kommissionen via ØSU at oprette et tværfagligt og interinstitutionelt forum til drøftelse af de socio-økonomiske følger af omstruktureringen af fiskerisektoren i EU.

2.16. ØSU bifalder og støtter Kommissionens forslag, der - selvom det er utilstrækkeligt - kan bidrage til at afbøde de negative sociale følger af den igangværende omstrukturering.

3. Specifikke bemærkninger

3.1. De eksisterende foranstaltninger under strukturfondene har vist sig at være utilstrækkelige for de ældre fiskere, for hvem en omskoling til andet arbejde er særlig vanskelig.

3.2. De nye foreslåede foranstaltninger med henblik på støtte til den foreslåede førtidspensionering udfylder på sin vis de nuværende lakuner.

3.3. ØSU mener dog, at anvendelsesområdet for støtten er for snævert.

3.3.1. Hvis ordningen med førtidspensionering omfattede alle fiskere, hvadenten de har arbejdet på fartøjer, som oplægges, eller ej, kunne der på de fartøjer, som er i drift, foretages en udskiftning af de ældste besætningsmedlemmer til fordel for unge og dermed mere dynamiske og velkvalificerede fiskere, som det er vigtigt at fastholde i erhvervet.

3.3.2. Ordninger i artikel 14 A, 2 b) bør udvides til også at omfatte alle fiskere, hvadenten de har arbejdet på fartøjer, som oplægges eller ej.

3.3.3. Bestemmelserne i artikel 14 A, 2 a) og b) bør ligeledes gælde beskæftigede på land.

3.4. ØSU mener, at de midler, der afsættes til de foreslåede foranstaltninger, er utilstrækkelige, og det frygter, at de opstillede mål ikke kan nås, hvis FIUF ikke tildeles flere midler.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg

() Forordning (EØF) nr. 2079/92.

() Forordning (EØF) nr. 3946/92 - EFT nr. L 401 af 31. 12. 1992.

() Udtalelse om »Rapport 1991 fra Kommissionen til Rådet og Parlamentet om den fælles fiskeripolitik«, EFT nr. C 223 af 31. 8. 1992.

() Rådets beslutning 94/15 - EFT nr. L 10 af 14. 1. 1994.

() Den Rådgivende Komité for Fiskeri, der er en paritetisk sammensat komité vedrørende en social dialog inden for havfiskerisektoren, og som omfatter Sammenslutningen af Fællesskabernes Nationale Fiskeriorganisationer (»EUROPECHE-COGECA«).

Punkt 2, litra c), i referatet fra mødet.

Europa-Parlamentets beslutning af 5. maj 1994 om EF-initiativernes fremtid (PESCA), begrundelsen, punkt 4 (ref. A3-0256/94).

Europa-Parlamentets lovgivningsmæssige beslutning af 29. september 1994 om forslag til Rådets forordning om 16. ændring af forordning (EØF) nr. 3094/86 om fastlæggelse af tekniske foranstaltninger til bevarelse af fiskeressourcerne - ændringsforslag nr. 36 (Frage-betænkningen, ref. A4-0009/94).

Komitéens udtalelse om gennemførelsen af den nye strukturpolitik i sektoren for fiskeri og akvakultur (dok. XIV/360/94) fra plenarmødet den 8. juli 1994.

Udtalelse fra EUROPECHE-COGECA om gennemførelsen af den nye strukturpolitik i sektoren for fiskeri og akvakultur (ref. CS/P(94) 18 endelig udg. - EP(94) 19 endelig udg. af 7. 7. 1994).

() ØSU's initiativudtalelse om »De sociale aspekter af situationen i havfiskeriet« - EFT nr. C 237 af 12. 9. 1988.